Католиците се надяват да нанесат смазващ удар на хугенотите по време на Вартоломеевата нощ, но не се получава така. Едиктът от Болио през 1576 г. съдържа нови отстъпки на короната към тях, което разочарова Гиз и съмишлениците му. "Първата Католическа лига", известна като Лигата от Перон, е отговор на колебанията на крал Анри III и претендира да е международен съюз против протестантството. Тя се появява още през същата година, но стартът ѝ не е такъв, какъвто Анри дьо Гиз е очаквал. Кралят приветства появата ѝ и се обявява за неин ръководител, с което на практита я обезсмисля. Папа Григорий XIII осигурява подкрепата на Фелипе ІІ и съдейства Парижкия парламент да я узакони. На 17 септември 1577 г. кралят подписва с хугенотите мира от Бержерак и според него така целите на лигата са изпълнени. Ето защо той я разпуска, а разединената аристокрация не открива начин да я запази.